b'\n_START_ARTICLE_\nM\xc3\xbcritz\n_START_SECTION_\nFlora in favna\n_START_PARAGRAPH_\nPlitve vzhodne bregove pora\xc5\xa1\xc4\x8da tudi do 100 m \xc5\xa1irok sestoj trsti\xc4\x8dja, prisotni pa so tudi podvodni makrofiti do globine nekaj metrov, med njimi denimo paro\xc5\xbenica Chara aspera, ki uspeva v vodi, revni s hranili. Sestava planktona je spremenljiva. Izstopa pestrost bento\xc5\xa1kih \xc5\xbeivali, med njimi najdemo li\xc4\x8dinke mladoletnic in nekaj regionalno ogro\xc5\xbeenih vrst sladkovodnih \xc5\xa1koljk._NEWLINE_Do 1970. let so v M\xc3\xbcritzu gojili ozimico vrste Coregonus albula, odtlej pa vlagajo smu\xc4\x8de. Za ribolov so pomembnj\xc5\xa1e \xc5\xa1e jegulje, plo\xc5\xa1\xc4\x8di\xc4\x8di in \xc5\xa1\xc4\x8duke.\n_START_SECTION_\nRaba\n_START_PARAGRAPH_\nObmo\xc4\x8dje jezera je redko poseljeno, najve\xc4\x8dji naselji sta Waren an der M\xc3\xbcritz in R\xc3\xb6bel. V preteklosti je bilo pomembno kot plovna pot in v 1930. letih je bil zgrajen prekop Elde-Havel, ki je povezal Hamburg z Berlinom, a zdaj nima pomena za transport. Jezero ostaja natan\xc4\x8dno regulirano, kot zaloga vode za vzdr\xc5\xbeevanje kanalov, namakanje in ribje farme. Poleg kmetijstva je zdaj glavna gospodarska dejavnost turizem. Slednji se razvija \xc5\xbee od sredine 19. stoletja, ko je kraj Waren postal znan kot klimatsko letovi\xc5\xa1\xc4\x8de._NEWLINE_Del vzhodne obale spada pod narodni park M\xc3\xbcritz, ustanovljen leta 1990, ki obsega 32.000 hektarjev mokri\xc5\xa1\xc4\x8d in pragozdov vzhodno proti meji z Brandenburgom.'